OBK: Vakbonde bly oor kommissie, maar... | Netwerk24
OBK: Vakbonde bly oor kommissie, maar...
20 Augustus 2018 15:54
Die kommissie se opdrag sluit in ’n hersiening van die OBK se korporatiewe beheer- en bedryfsmodel.
Die vakverbond Cosatu en die Vereniging van Staatsamptenare (VSA) verwelkom pres. Cyril Ramaphosa se besluit om ’n kommissie van ondersoek na die korporatiewe beheer by die Openbare Beleggingskorporasie (OBK) aan te stel.
Hulle vrees egter die kommissie gaan die wysigingswetsontwerp oor die openbare beleggingskorporasie vertraag.
Die nasionale tesourie het Ramaphosa se besluit verlede week aangekondig en gesê die kommissie se opdrag sluit in ’n hersiening van die OBK se korporatiewe beheer- en bedryfsmodel; ’n moontlike wysiging van die wetgewing wat die OBK opgerig het; sy akte van oprigting en sy raamwerk vir beleggingsbesluite.
Ivan Fredericks, hoofbestuurder van die VSA, sê in ’n verklaring hulle hoop die ondersoek word vinnig afgehandel sodat belastingbetalers se geld nie gemors word op ’n uitgerekte proses wat nie sinvolle resultate lewer nie. Hy hoop ook dit is ’n kommissie sonder politieke inmenging en dat ’n ondersoekspan met integriteit aangestel word.
Cosatu sê hy steun “enige poging om korrupsie te bekamp en die werkers se geld te beskerm”. Die vakverbond kla egter dat die regering nie met “werkers oor die kommissie se opdrag gekonsulteer het nie”.
“Dit is werkers se geld wat die OBK bestuur. Hoe vinniger die regering besef dit is nie ’n kleinkas waaruit geld gevat kan word om staatsondernemings te red wat op die rand van ineenstorting is weens korrupte politici, uitvoerende hoofde en hul families nie, hoe beter,” sê Cosatu in ’n verklaring.
Die vakverbond is bekommerd en kwaad dat die afhandeling van die wysigingswetsontwerp oor die OBK nou vertraag gaan word totdat die kommissie se werk afgehandel is. Hy dring daarop aan dat die parlement die werk oor die wysigingswetsontwerp voor einde November afhandel. “Die regering moet die onafhanklikheid van die wetgewer respekteer en ophou om die vordering met die wysigingswetsontwerp te belemmer.”
Cosatu sê die wetsontwerp is deur ’n komitee van die parlement geskep en nie deur ’n staatsdepartement nie. “Dit is een van die belangrikste pro-werker-wetsontwerpe sedert 1994.
Dit sal ’n belangrike instrument wees in die bekamping van korrupsie en om werkers se geld te beskerm.”
Volgens Cosatu het die parlement die afgelope jaar omvattende werk ten opsigte van die wetsontwerp gedoen. Dit maak onder meer voorsiening daarvoor dat verteenwoordigers van vakbonde wat staatsamptenare verteenwoordig, op die direksie dien, en vir groter deursigtigheid oor sy beleggings.
Federicks sê hulle is bekommerd oor die deursigtigheid van dié proses en die kriteria wat die OBK gebruik om beleggingsbesluite te neem namens die staatsamptenare se pensioenfonds (GEPF).
“Die insluiting van verteenwoordigers van die vakbonde (op die direksie) sal hiermee help.”
Meer oor: Openbare Beleggingskorporasie | Ivan Fredericks | Cyril Ramaphosa | Obk | Kommissie Van Ondersoek | Vereniging Van Staatsamptenare | Cosatu
Cosatu vra meer spoed met OBK-wet
Skors hoof, vra OBK se werkers in brief
ZAR/EUR 16,87 (-5)
ZAR/USD 14,38 (-6)
Gold 1197,28 (-1094)
Palladium 1048,5 (-643)
Platinum 825,5 (-1149)